als_Latn dik_Latn sag_Latn
Në njoftimin e MPB-së thuhet se ministri Hyseni dhe ministrja Merk, gjatë një takimi që kanë zhvilluar, kanë biseduar për proceset aktuale nëpër të cilat po kalon Kosova, ndërsa temë kryesore e takimit ishte çështja e migrimit ilegal të qytetarëve të Kosovës dhe trajtimi i azilkërkuesve në Landin e Bavarisë.
“Ministrja Beate Merk njoftoi se në Landin e Bavarisë është shtuar numri i qytetarëve të Kosovës që po kërkojnë azil dhe se në këtë land janë bërë ndryshime në legjislacionin e Bavarisë, ku përfshihet edhe ndalimi i përkrahjes financiare për faktin se kërkesat për azil të qytetarëve të Kosovës do të procedohen brenda dy javësh. Gjatë takimit u bë e ditur se azilkërkuesit nga Kosova do të kthehen pasi Kosova është një vend i sigurt dhe se qytetarëve të Kosovës nuk u takon e drejta për azil”, është thënë në njoftimin e MPB-së.
Ndërkaq ministri Hyseni ka theksuar se Qeveria e Kosovës është e shqetësuar për numrin e madh të qytetarëve të Republikës së Kosovës që kërkojnë azil nëpër vende të ndryshme të BE-së. “Liberalizimi i shpejtë i vizave është në dobi të qytetarëve të Republikës së Kosovës dhe shteteve të Bashkimit Evropian, të cilat po përballen me fluks të madh të migrimit të kosovarëve. Ky proces duhet të përshpejtohet pasi Kosova nuk duhet të mbetet vendi i vetëm i izoluar në Ballkan”, ka deklaruar Hyseni.
als_Latn als_Latn als_Latn